ΓΡΑΠΤΗ ΕΡΩΤΗΣΗ P-0787/98 υποβολή: Doeke Eisma (ELDR) προς την Επιτροπή (5 Μαρτίου 1998)

Θέμα: Οι κίνδυνοι που απειλούν το κουνάβι (meles meles) στο Ηνωμένο Βασίλειο

Γνωρίζει η Επιτροπή περί της έκθεσης Kerb, σύμφωνα με την οποία δεν υφίσταται ακόμη καμμία επιστημονική απόδειξη για τη μετάδοση της φυματίωσης (ΤΒ) των βοοειδών από τα κουνάβια στα ζώα και η οποία συνιστά συγχρόνως, προς επιβεβαίωση του ως άνω συμπεράσματος, την εξόντωση όλων των κουναβιών επί πενταετία, σε δέκα περιοχές 100 τετραγωνικών χιλιομέτρων, καθώς και την εξόντωση όλων των κουναβιών σε ζώνη της ίδιας περιμέτρου εφόσον έχει εμφανισθεί σ'αυτή η ΤΒ των βοοειδών, γεγονός που θα στοίχιζε τηζωή σε 10.000 έως 15.000 κουνάβια;

Δεν συμμερίζεται η Επιτροπή την άποψη ότι ουδόλως συνιστάται παρόμοιο πείραμα;

Δεν κρίνει η Επιτροπή ότι η ενέργεια αυτή αντιβαίνει προς την εφαρμοζόμενη στο Ηνωμένο Βασίλειο πολιτική, κατά συνέπεια δε και προς την ευρωπαϊκή περιβαλλοντική πολιτική που την εμπνέει;

Δεν κρίνει η Επιτροπή απαράδεκτο το να συνιστάται η εξόντωση ενός προστατευόμενου είδους ζώου που ζει στις περιοχές μας, επειδή έχει συνδυασθεί με τη μετάδοση ασθενειών στα κατοικίδια ζώα, καθώς και ότι μιά τέτοιας κλίμακας εξόντωση αντίκειται προς τη Σύμβαση της Βέρνης και την πολιτική της Ευρώπης υπέρ του περιβάλλοντος;

Είναι κατά συνέπεια διατεθειμένη η Επιτροπή να λαβει τα αναγκαία μέτρα ώστε να εμποδίσει το πείραμα αυτό, κυρίως έχοντας υπόψη το γεγονός ότι εκτός από το Ηνωμένο Βασίλειο και την Ιρλανδία, σε καμμία άλλη χώρα δεν υπάρχουν ενδείξεις για ενδεχόμενη μετάδοση της φυματίωσης των βοοειδών από τα κουνάβια;

Απάντηση της Κας Bjerregaard εξ ονόματος της Επιτροπής (30 Μαρτίου 1998)

Η Επιτροπή γνωρίζει την έκθεση Kreb, η οποία εξετάζει τον ρόλο του ασβού στην επιδημιολογία της φυματίωσης των βοοειδών.

Η φυματίωση ήταν παλιά μια πολύ κοινή πάθηση του ανθρώπου, που συχνά την έπαιρνε από το γάλα μολυσμένων αγελάδων. Εντατικοί έλεγχοι και εξάλειψη των πασχόντων ζώων, με τη βοήθεια εθνικών και Κοινοτικών προγραμμάτων καταπολέμησης της ασθένειας, πέτυχαν να καταστήσουν τη φυματίωση των βοοειδών σχεδόν ανάμνηση του παρελθόντος στα περισσότερα Κράτη μέλη. Όμως, από τις αρχές της δεκαετίας 70, ο ασβός βρέθηκε να εμπλέκεται στον κύκλο μόλυνσης των βοοειδών σε ορισμένες περιοχές της νοτιοδυτικής Αγγλίας και Ουαλίας. Υιοθετήθηκαν ορισμένα μέτρα καταπολέμησης της ασθένειας, περιλαμβανομένης και της συστηματικής θανάτωσης των ασβών στα μολυσμένα αγροκτήματα και στις γύρω περιοχές. Η επιτυχία του μέτρου κυμαίνονταν από περιοχή σε περιοχή. Η έκθεση Kreb ανατέθηκε από το Ην. Βασίλειο για να ριφθεί περισσότερο φως στην επιδημιολογία της φυματίωσης σχετικά. Οι συστάσεις που διατυπώνονται στην έκθεση θα πρέπει να μπορούν να δώσουν απάντηση στα ερωτηματικά και να συμβάλουν στην επίλυση του προβλήματος.

Η εξόντωση ζώων δεν μπορεί από κανέναν να θεωρηθεί επιθυμητή λύση, αλλά υπάρχουν σοβαρές ανησυχίες για τη δημόσια υγεία. Η επιτυχημένη έκβαση των προσπαθειών θα αποδειχτεί επωφελής μάλλον για την προστασία του περιβάλλοντος, εξαφανίζοντας την ασθένεια αυτή από τους πληθυσμούς των ασβών. Και οι ασβοί λοιπόν θα ευνοηθούν μακροπρόθεσμα από τα μέτρα αυτά.

Ο Ασβός (meles meles) περιλαμβάνεται στα είδη του Παρ/τος ΙΙΙ της Σύμβασης της Βέρνης, πράγμα που σημαίνει ότι κατ'αρχήν είναι προστατευόμενο ζώο. Ωστόσο, με βάση τις διατάξεις του άρθρου 8, επιτρέπονται παρεκκλίσεις, μεταξύ άλλων λόγων και προς το συμφέρον της δημόσιας υγείας και ασφάλειας.Είναι επίσης σκόπιμο να υπενθυμιστεί εδώ η Οδηγία92/43/ΕΟΚ για την προστασία των φυσικών οικοτόπων και της άγριας πανίδας και χλωρίδας ((ΕΕ Αριθ. L 206, 22.7.1992. )) (Οδηγία των Οικοτόπων). Στην πραγματικότητα ό ασβός δεν απολαμβάνει σήμερα κάποιου καθεστώτος προστασίας, δυνάμει της Οδηγίας.

Επικεντρωμένη δράση, όπως αυτή που προτείνεται δεν πιστεύεται ότι θα έχει σοβαρά αποτελέσματα επί των πληθυσμών του ζώου αυτού σε εθνικό επίπεδο, του οποίου οι αριθμοί αυξάνονται συνεχώς τα τελευταία χρόνια στο Ην. Βασίλειο, παρά τα ληφθέντα μέτρα ελέγχου και παρά την ίδια την ασθένεια, κατά την περασμένη δεκαετία.

Η Επιτροπή κατά συνέπεια δεν θεωρεί ότι η προτεινόμενη στην έκθεση δράση αντιβαίνει προς την Κοινοτική νομοθεσία για την προστασία της φύσης, και για τον λόγο αυτόν, δεν προτίθεται να παρέμβει προς το Ην. Βασίλειο.